Schliesslich mues jo dr letscht kommentar ufere Page wo "here in oslo" heisst au us Oslo cho, nid?  Also do bini widr. Hani scho übere Sunndig gschribe? Weiss gar nid. Uf jede Fall bini fascht dr ganz daag bi wunderschønem wätter mit dr Sigrid und spöter au no mit dr Lise uf de Schäre Sjære ..schribt me das so? Schäre, uf jede fall usse gläge am Meer und es het gwindet aber es isch voooll schön xi. Döt bini au in die Norwägisch Musigwält iigweit worde, das woni noni kennt ha.. ich miner sitts ha im Gegezug  Gotthard, Lovebugs und Dada Ante Portas vorgstellt. Eis Lied vo Lovebugs lauft do jo ständig .. Avalon. Und zwar will die Madame wo döt mitsingt, Lene Marlin, vo Norwege isch.  Am Mentig, hüt isch das jo, bini früeh uf.. bi vo dr Linda wo grad vo dr Nachtschicht heicho isch an Busbahnhof gfahre worde und döt hani dr Bus uf Lindesnes gno. I ha im Bus e Frau troffe wo die erschte 10 Joor vo ihrem Läbe døt gwohnt het will ihre Vatter gläb stellverträttend Lüchtturmwärter xi isch. Jetz isch die öpe 60i odr so.  Isch no spannend xi, si het so bitz vo früener verzellt. Si isch aber irgendwie au nid ganz normal im chopf xi. Es het grägnet und gstürmt, trotzdäm bini zimmli lang döt am Meer ghockt, has nomol es letschts mol gnosse, ha musig glost und xunge. au jeglichi usstellige hani aagluegt. Jo.. und denn bini zrugggfahre. Wäg stau isch dr bus e halbstund zspot aacho und i ha nume 15minute gha zum ufe zug umstiige. Isch aber iisi xi, und so hani mini letschti Langi fahrt (eigentli ischs die chürzischti xi, nume 5  stund) aaträtte. Aber si isch mr lang vorchoo.  I bi zOslo aacho, das isch chli wie heichoo... bi s letschtmol mi heiwäg gloffe.. dehei hani mit dr Trude gschnurt, Koffer us und iipackt... jetz hani 20kg im Koffer und öpe 17 im Handgepäck. Men det går fint. Mann i wirds vermisse die sproch nüm chönä zschwätze. Aber jetz fröi i mi mol druff öich zxe in de negschte wuche.